CELEX: C2006/060/42
Language: el
Date: 2006-03-11 00:00:00
Title: Υπόθεση C-457/05: Αίτηση για την έκδοση προδικαστικής αποφάσεως, που υπέβαλε το Landgericht Wiesbaden, με διάταξη της  23ης Νοεμβρίου 2005 , στην υπόθεση Schutzverband der Spirituosen-Industrie e.V. κατά Diageo Deutschland GmbH

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/21
            
         Αίτηση για την έκδοση προδικαστικής αποφάσεως, που υπέβαλε το Landgericht Wiesbaden, με διάταξη της 23ης Νοεμβρίου 2005, στην υπόθεση Schutzverband der Spirituosen-Industrie e.V. κατά Diageo Deutschland GmbH
   (Υπόθεση C-457/05)
   (2006/C 60/42)
   Γλώσσα διαδικασίας: η γερμανική
   Με διάταξη της 23ης Νοεμβρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 27 Δεκεμβρίου 2005, το Landgericht Wiesbaden (Γερμανία), στο πλαίσιο της διαφοράς μεταξύ Schutzverband der Spirituosen-Industrie e.V. και Diageo Deutschland GmbH, που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1)
            
            
               Έχει το άρθρο 5, παράγραφος 3, στοιχείο β', δεύτερο εδάφιο, δεύτερη περίοδος, σε συνδυασμό με το άρθρο 5, παράγραφος 3, στοιχείο δ', και με το παράρτημα III, σημείο 4, της οδηγίας 75/106/ΕΟΚ του Συμβουλίου, της 19ης Δεκεμβρίου 1974, περί προσεγγίσεως των νομοθεσιών των κρατών μελών των αναφερομένων στην προσυσκευασία κατ' όγκον ορισμένων προσυσκευασμένων υγρών (ΕΕ ειδ. έκδ. 13/003, σ. 32, όπως έχει τροποποιηθεί για τελευταία φορά με τις πράξεις προσχωρήσεως της 23ης Σεπτεμβρίου 2003, ΕΕ 2003, L 236, σ. 33· στο εξής: οδηγία 75/106/ΕΟΚ), την έννοια ότι προϊόντα που παρουσιάζονται σε όγκο 0,071 λίτρων, τα οποία παρασκευάζονται νομίμως και/ή διατίθενται στο εμπόριο στην Ιρλανδία ή στο Ηνωμένο Βασίλειο, μπορούν να διατίθενται στο εμπόριο και σε όλα τα λοιπά κράτη μέλη της ΕΚ;
            
         
               2)
            
            
               Σε περίπτωση αρνητικής απαντήσεως στο πρώτο ερώτημα: Συνάδει το άρθρο 5, παράγραφος 3, στοιχείο β', δεύτερο εδάφιο, δεύτερη περίοδος, σε συνδυασμό με το άρθρο 5, παράγραφος 3, στοιχείο δ', και με το παράρτημα III, σημείο 4, της οδηγίας 75/106/ΕΟΚ, προς τη θεμελιώδη αρχή της ελεύθερης κυκλοφορίας των εμπορευμάτων που προβλέπουν τα άρθρα 28 και 30 της Συνθήκης ΕΚ;